Neuvoston ja neuvostossa kokoontuvien jäsenvaltioiden hallitusten edustajien julkilausuma,

annettu 28 päivänä kesäkuuta 2001,

Internetissä esiintyvän rasismin ja muukalaisvihan torjumisesta tehostamalla nuorison keskuudessa tehtävää työtä

(2001/C 196/01)

Euroopan unioni perustuu vapauden, demokratian, ihmisoikeuksien ja perusvapauksien kunnioittamisen sekä oikeusvaltion periaatteisiin. Monimuotoisuus ja suvaitsevaisuus ovat jokaisessa jäsenvaltiossa yksimielisesti tunnustettuja ja kunnioitettuja demokraattisia arvoja.

Demokratian vastaiset tahot käyttävät Internetiä rasismia, muukalaisvihaa ja muita suvaitsemattomuuden ilmentymiä sisältävien viestiensä ilmaisemiseen ja levittämiseen sekä käyttävät hyväkseen sitä seikkaa, että Euroopan nuoret ovat ahkeria Internetin käyttäjiä. Nuorten aloitteellisuutta, yritteliäsyyttä, luovuutta ja sosiaalista solidaarisuutta olisi hyödynnettävä näiden demokratian vastaisten asenteiden torjumiseksi Internettissä kaikkialla, missä niitä esiintyy.

Euroopan on torjuttava kaikenlaista rasismia, muukalaisvihaa ja niihin liittyviä suvaitsemattomuuden ilmentymiä paikallisella, kansallisella ja Euroopan tasolla sekä maailmanlaajuisesti.

Näin ollen:

NEUVOSTO JA NEUVOSTOSSA KOKOONTUVAT JÄSENVALTIOIDEN HALLITUSTEN EDUSTAJAT:

- SUHTAUTUVAT MYÖNTEISESTI Euroopan komission tiedonantoon, jonka nimi on "Turvallisempaan tietoyhteiskuntaan tietojärjestelmien turvallisuutta parantamalla ja tietokonerikollisuutta ehkäisemällä", ja ovat erityisen tyytyväisiä Euroopan komission aloitteeseen tarkastella erilaisia vaihtoehtoja Internetissä esiintyvän rasismin ja muukalaisvihan torjumiseksi,

- KOROSTAVAT koulujen, muiden asianomaisten laitosten ja nuorisojärjestöjen merkitystä ja vastuuta kannustettaessa nuorten suoraa osallistumista demokraattisten arvojen kehittämiseen samoin kuin luotaessa mahdollisuuksia edistää demokratiaa, ihmisoikeuksia ja suvaitsevaisuutta,

- KOROSTAVAT, että nuoret on saatettava tietoisiksi nykyisistä laeista, jotka koskevat rasismia ja muukalaisvihaa sisältävän aineiston julkaisemista ja levittämistä Internetissä, sekä siitä, että www-sivuilla olevaan aineistoon on suhtauduttava kriittisesti, sekä tähdentävät koulujen ja muiden asianomaisten laitosten ja järjestöjen merkitystä siinä, että tämä ymmärretään,

- TÄHDENTÄVÄT, että nuorten parissa työskentelevät on saatava mukaan osallistumaan ja heille on annettava koulutusta, jotta he olisivat paremmin tietoisia suvaitsemattomuuteen liittyvistä ongelmista ja ymmärtäisivät niitä ja jotta he pystyisivät paremmin soveltamaan demokraattisia arvoja työskennellessään nuorten parissa,

- KOROSTAVAT, miten tärkeää ja tarpeellista jäsenvaltioiden on vaihtaa kokemuksia ja tietoa keskenään edistämällä nykyisten ohjelmien, verkostojen ja laitosten, kuten Euroopan rasismin ja muukalaisvihan seurantakeskuksen ja Internetin turvallisemman käytön edistämistä koskevan yhteisön toimintasuunnitelman kehittämistä siten, että kansallisen ja paikallisen tason viranomaiset samoin kuin alan ammattilaiset osallistuvat tähän parhaiden käytäntöjen luomiseksi tällä alalla,

- TÄHDENTÄVÄT, että www-sivuilla esiintyvän rasismin, muukalaisvihan ja niihin liittyvien suvaitsemattomuuden ilmentymien torjumisessa ja ehkäisemissessä olisi pyrittävä hyödyntämään nuorten aloitteellisuutta ja luovuutta,

- KOROSTAVAT, että on kannustettava unionin alueelle sijoittautuneita Internet-palvelujen tarjoajia antamaan yleisölle keinoja, joilla ilmoittaa Internetistä löytämästään rasismia ja muukalaisvihaa sisältävästä aineistosta,

- KOROSTAVAT, että on kannustettava Internet-palvelujen tarjoajien - eli yhteydentarjoajien ja www-tilan tarjoajien - ja jäsenvaltioiden poliisi- ja oikeusviranomaisten välistä yhteistyötä rasismia ja muukalaisvihaa sisältävän aineiston torjumiseksi Internetissä.